

2D61CAAC-B278-43E6-9F95-3DA4709C3B4A

Slika na kojoj se prikazuje simbol, emblem, grb, značka

Opis je automatski generiran

REPUBLIKA HRVATSKA

KRAPINSKO-ZAGORSKA ŽUPANIJA

GRAD PREGRADA

GRADONAČELNIK

KLASA: 940-01/24-01/29

URBROJ: 2140-5-02-25-6

Pregrada, 27.01.2025.

GRADSKO VIJEĆE

GRADA PREGRADE

PREDMET: Darovanje nekretnina u vlasništvu Grada Pregrade Osnovnoj školi Janka Leskovara

Krapinsko- zagorska županija kao osnivač Osnovne škole Janka Leskovara planira prijavu projekta “ Izgradnja, rekonstrukcija i opremanje osnovnih škola za potrebe jednosmjenskog rada cjelodnevne škole“, što uključuje u rekonstrukciju, dogradnju i opremanje Osnovne škole Janka Leskovara u Pregradi.

Idejno rješenje projekta rekonstrukcije i dogradnje Osnovne škole Janka Leskovara izrađeno je od strane IVANGRADING d.o.o. iz Marije Bistrice, broj projekta ID-2023-13- IVAN, u studenom 2024. godine.

Trenutno je u tijeku izrada glavnog projekta rekonstrukcije i dogradnje Osnovne škole Janka Leskovara u Pregradi. U tijeku izrade, a za potrebe prijave a kasnije i provedbe samog projekta bilo je potrebno formirati građevinsku česticu, što je preduvjet i za ishođenje građevinske dozvole.

Prilikom izrade projekta i formiranja građevinske čestice nastala je potreba obuhvata katastarskih čestica koje su u vlasništvu i posjedu Grada Pregrade. Osnovna škola Janka Leskovara već je u srpnju 2024. godine dostavila Gradu Pregradi zahtjev za ustupanjem zemljišta, međutim prije formiranja građevinske čestice, izrade geodetskog elaborata i elaborata tržišne vrijednosti predmetnih čestica to nije bilo moguće. Isto tako s određene katastarske čestice potrebno je skinuti status javnog dobra kako bi se njome na traženi način moglo raspolagati, što je u nadležnosti Gradskog vijeća Grada Pregrade.

Sukladno odredbi članka 48. stavak 1. točka 5. Zakona o lokalnoj i područnoj (regionalnoj) samoupravi NN (33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20, dalje u tekstu Zakon) gradonačelnik odlučuje o stjecanju i otuđivanju nekretnina i pokretnina jedinice lokalne, odnosno područne (regionalne) samouprave i drugom raspolaganju imovinom u skladu s Zakonom, statutom jedinice i posebnim propisima. Stavkom 2. istog članka Zakona propisano je da u tom slučaju općinski načelnik, gradonačelnik, odnosno župan može odlučivati o visini pojedinačne vrijednosti do najviše 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, odnosno drugom raspolaganju imovinom. Ako je taj iznos veći od 1.000.000,00 kuna, općinski načelnik, gradonačelnik odnosno župan može odlučivati najviše do 1.000.000,00 kuna, a ako je taj iznos manji od 70.000,00 kuna, tada može odlučivati najviše do 70.000,00 kuna. Stjecanje i otuđivanje nekretnina i pokretnina te drugo raspolaganje imovinom mora biti planirano u proračunu jedinice i provedeno u skladu sa zakonom.

Iznos prihoda bez primitaka Grada Pregrade ostvarenih u 2024. godini iznosi 6.161.023,39 EUR, a 0,5 % tog iznosa iznosi 30.805,12 EUR, iz čega proizlazi da o raspolaganju predmetnim nekretninama odlučuje Gradonačelnik.

Sukladno odredbi članka 9. stavak 1. Odluke o raspolaganju, upravljanju i stjecanju nekretnina u vlasništvu Grada Pregrade (Službeni glasnik Krapinsko- zagorske županije broj 23/16, 51/2020, dalje u tekstu Odluka) nekretninu u vlasništvu Grada nadležno tijelo može otuđiti ili na drugi način njome raspolagati samo na osnovi javnog natječaja i uz naknadu utvrđenu po tržišnoj cijeni, ako zakonom nije drugačije određeno. Navedena odredba Odluke ne primjenjuje se na slučajeve kad pravo vlasništva na nekretninama u vlasništvu Grada stječu Republika Hrvatska i jedinice lokalne i područne samouprave, te pravne osobe u vlasništvu ili pretežitom vlasništvu Republike Hrvatske, odnosno pravne osobe u vlasništvu ili pretežitom vlasništvu jedinice lokalne i područne samouprave, ako je to interesu i cilju općeg gospodarskog i socijalnog napretka.

Člankom 17.st.1. Odluke propisano je da se nekretninu u vlasništvu Grada može izravno darovati Republici Hrvatskoj, jedinici lokalne i područne samouprave, pravnoj osobi u vlasništvu ili pretežitom vlasništvu jedinice RH, te pravnoj osobi (trgovačka društva, ustanove) u vlasništvu ili suvlasništvu jedinice lokalne i područne samouprave. Člankom 17. stavkom 2. Odluke propisano je da se nekretnina sukladno prethodno citiranom stavku članka 17. Odluke može darovati ako je to u interesu i cilju gospodarskog i socijalnog napretka te radi ostvarenja projekata od općeg javnog ili socijalnog interesa.

Sukladno članku 18. Odluke postupak se pokreće zahtjevom, što je Osnovna škola Janka Leskovara i učinila u srpnju 2024. godine. U samom zahtjevu obrazložena je i svrha u koju se namjeravaju koristiti predmetne nekretnine.

Sukladno pojedinačnoj vrijednosti nekretnina koje su predmet darovanja, odluku o darovanju donosi gradonačelnik Grada Pregrade.

Pojedinačna vrijednost nekretnina utvrđena je Procjembenim elaboratima tržišne vrijednosti nekretnina, koju je izradio Ured ovlaštenog inženjera građevinarstva Ante Radak iz Krapine, broj elaborata: PE-A001-25-1 i PE-A002-25-1

Rekonstrukcija i dogradnja Osnovne škole Janka Leskovara projekt je od općeg javnog interesa.

O darovanju predmetnih nekretnina zaključiti će se Ugovor u pisanom obliku.

S poštovanjem,

GRADONAČELNIK

MARKO VEŠLIGAJ, univ.spec.pol.

PRILOZI DOPISA:

1. Molba Osnovne škole Janka Leskovara za ustupanje zemljišta
2. Rješenje o utvrđivanju građevne čestice, Krapinsko- zagorske županije, Upravnog odjela za prostorno uređenje, gradnju i zaštitu okoliša
3. Procjembeni elaborat PE-A001-25-1 i PE-A002-25-1
4. Skica izmjere građevinske čestice.